Inqas minn 48 siegħa wara li ppubblika l-Avviż Legali bit-tielet reviżjoni għall-iskema taċ-ċittadinanza, il-Gvern illum ikkonferma li se jerġa' jbiddel l-Avviż Legali, din id-darba minħabba "żball" fil-perjodu ta' żmien li l-applikant għaċ-ċittadinanza Maltija għandu jżomm f'ismu l-propjetà mixtrija jew mikrija. Din ser tkun ir-raba' darba li l-Gvern se jkollu jirrevedi l-liġi li biha titħaddem din l-iskema. Il-Partit Nazzjonalista jsaqsi x'kien jiġri kieku dan "l-iżball" ma ġiex innutat minnu f'dan l-istadju, speċjalment fid-dawl li "l-iżball" sar fil-verżjoni bil-Malti tal-Avviż Legali illi hija l-verżjoni li treġi fil-Qrati ta' Malta. Din il-kummiedja tal-lum qiegħda tkompli ttappan ir-reputazzjoni ta' pajjiżna, u tkompli toħroġ fil-beraħ l-inkompetenza tal-Gvern ta' Joseph Muscat. Gvern li hu moħħu biss fix-xinxilli u li mhux kapaċi jiggverna. Ħadd ħlief il-Prim Ministru Muscat ma huwa responsabbli għall-ħsara li diġà saret għar-reputazzjoni ta' pajjiżna permezz tal-iskema taċ-ċittadinanza. Uffiċċju Informazzjoni Partit Nazzjonalista
Il-Gvern ta' Muscat: comedy of errors